b'\n_START_ARTICLE_\nMu\xc8\x99chiul extensor lung al policelui\n_START_PARAGRAPH_\nMu\xc8\x99chiul extensor lung al policelui sau mu\xc8\x99chiul lung extensor al policelui (Musculus extensor pollicis longus) este un mu\xc8\x99chi lung a\xc8\x99ezat pe planul profund al mu\xc8\x99chilor posteriori ai antebra\xc8\x9bului. Este situat medial fa\xc8\x9b\xc4\x83 de mu\xc8\x99chiul extensor scurt al policelui. Are un corp fusiform \xc8\x99i un tendon lung.\n_START_SECTION_\nInser\xc8\x9bii\n_START_PARAGRAPH_\nAre originea proximal pe parte lateral\xc4\x83 a treimii mijlocii a fe\xc8\x9bei posterioare a ulnei (sub inser\xc8\x9bia mu\xc8\x99chiul abductor lung al policelui) \xc8\x99i pe membrana interosoas\xc4\x83 corespunz\xc4\x83toare a antebra\xc8\x9bului._NEWLINE_Corpul muscular se continu\xc4\x83 \xc3\xaen jos cu un tendon lung terminal care trece printr-un \xc8\x99an\xc8\x9b osos oblic, situat pe fa\xc8\x9ba posterioar\xc4\x83 a epifizei inferioare a radiusului; cote\xc8\x99te pu\xc8\x9bin \xc3\xaemprejurul tuberculului dorsal Lister (Tuberculum dorsale) ce delimiteaz\xc4\x83 lateral acest \xc8\x99an\xc8\x9b; apoi \xc3\xaendrept\xc3\xa2ndu-se oblic distal \xc8\x99i lateral, \xc3\xaencruci\xc8\x99eaz\xc4\x83 tendoanele mu\xc8\x99chiul lung extensor radial al carpului (Musculus extensor carpi radialis longus) \xc8\x99i mu\xc8\x99chiul scurt extensor radial al carpului (Musculus extensor carpi radialis brevis). Tendonul lui trece pe sub retinaculul extensorilor \xc8\x99i este \xc3\xaenconjurat de teaca tendonului lungului extensor al policelui (Vagina tendinis musculi extensoris pollicis longi)._NEWLINE_Tendonul mu\xc8\x99chiului extensor lung al policelui se inser\xc4\x83 pe fa\xc8\x9ba dorsal\xc4\x83 a bazei falangei distale a policelui.\n_START_SECTION_\nRaporturi\n_START_PARAGRAPH_\nLa antebra\xc8\x9b, mu\xc8\x99chiul are acelea\xc8\x99i raporturi ca \xc8\x99i mu\xc8\x99chiul abductor lung al policelui. Este acoperit de mu\xc8\x99chiul extensor al degetelor (Musculus extensor digitorum), mu\xc8\x99chiul extensor al degetului mic (Musculus extensor digiti minimi) \xc8\x99i mu\xc8\x99chiul extensor ulnar al carpului (Musculus extensor carpi ulnaris). Acoper\xc4\x83 ulna \xc8\x99i membrana interosoas\xc4\x83. \xc3\x8en\xc4\x83untrul lui se g\xc4\x83se\xc8\x99te mu\xc8\x99chiul extensor scurt al policelui (Musculus extensor pollicis brevis)._NEWLINE_Tendonul s\xc4\x83u merge la \xc3\xaenceput \xc3\xaempreun\xc4\x83 cu cel al mu\xc8\x99chiului extensor scurt al policelui (Musculus extensor pollicis brevis). Pe partea lateral\xc4\x83 a g\xc3\xa2tului m\xc3\xa2inii (carpului), proximal de retinaculul extensorilor tendoanele acestor doi mu\xc8\x99chi se despart pentru a se real\xc4\x83tura \xc3\xaen dreptul metacarpianului I, delimit\xc3\xa2nd un spa\xc8\x9biu ovalar triunghiular care corespunde la suprafa\xc8\x9b\xc4\x83 depresiunii triunghiular\xc4\x83 denumite tabachera anatomic\xc4\x83, vizibil\xc4\x83 atunci c\xc3\xa2nd degetul mare este complet extins. Acest spa\xc8\x9biu are axul mare orientat distal \xc8\x99i u\xc8\x99or lateral._NEWLINE_Tabachera anatomic\xc4\x83 are o margine lateral\xc4\x83 format\xc4\x83 de tendoanele mu\xc8\x99chiului extensor scurt al policelui (Musculus extensor pollicis brevis) \xc8\x99i al mu\xc8\x99chiului abductor lung al policelui (Musculus abductor pollicis longus), iar marginea medial\xc4\x83 de c\xc4\x83tre tendonul mu\xc8\x99chiului extensor lung al policelui (Musculus extensor pollicis longus). Aria tabacherei anatomice este format\xc4\x83 de osul trapez. Pielea ridicat\xc4\x83 de cele dou\xc4\x83 margini formeaz\xc4\x83 o depresiune \xc3\xaen care se punea tutunul pentru a fi prizat, de unde \xc8\x99i denumirea de "tabachera anatomic\xc4\x83"._NEWLINE_\xc3\x8en fundul tabacherei anatomice, pe planul osos, se g\xc4\x83sesc dinspre proximal spre distal tendoanele mu\xc8\x99chiului scurt extensor radial al carpului (Musculus extensor carpi radialis brevis) \xc8\x99i al mu\xc8\x99chiului lung extensor radial al carpului (Musculus extensor carpi radialis longus) \xc8\x99i artera radial\xc4\x83.\n_START_SECTION_\nAc\xc8\x9biune\n_START_PARAGRAPH_\nEste un extensor a falangei distale a policelui, \xc3\xaenclin\xc3\xa2nd lateral \xc8\x99i extinz\xc3\xa2nd slab \xc3\xaentreaga m\xc3\xa2n\xc4\x83 pe antebra\xc8\x9b._NEWLINE_\xc3\x8en ac\xc8\x9biunea continu\xc4\x83, ca o consecin\xc8\x9b\xc4\x83 a oblicit\xc4\x83\xc8\x9bii tendonului s\xc4\x83u, mu\xc8\x99chiul are \xc3\xaens\xc4\x83 o ac\xc8\x9biune de adduc\xc8\x9bie a policelui extins sau pus \xc3\xaen abduc\xc8\x9bie \xc8\x99i \xc3\xae-l rote\xc8\x99te lateral.\n_START_SECTION_\nInerva\xc8\x9bia\n_START_PARAGRAPH_\nInerva\xc8\x9bia provine din nervul interosos posterior (Nervus interosseus antebrachii posterior), ramur\xc4\x83 a nervului radial (neuromer C\xe2\x82\x87-C\xe2\x82\x88).\n_START_SECTION_\nVasculariza\xc8\x9bia\n_START_PARAGRAPH_\nVasculariza\xc8\x9bia este asigurat\xc4\x83 de artera interosoas\xc4\x83 posterioar\xc4\x83 (Arteria interossea posterior).'